Fotgjenger (68) påkjørt og drept i Trondheim
Klokken var 21.42 da politiet fikk melding om at en fotgjenger var påkjørt ved Nypvang skole ved Leinstrand like ved Riksvei 707. Da de kom frem fant de fotgjengeren død, men ikke noe kjøretøy på stedet. Det ble da satt i gang en større aksjon for å finne bilføreren som hadde stukket av. Rett før klokken 2 i natt mener politiet å være sikre på at bilen de etterlyser er en Toyota Rav4, 2001-2006 modell. - Basert på funn av bildeler på stedet og med hjelp fra Vegvesenet og bilforhandlere mener vi det er snakk om en slik bil. Vi er litt usikre på farge, men det peker i grålig retning, sier operasjonsleder Bjørn Handegard i Sør-Trøndelag politidistrikt til VG. - Hvilke bildeler er det dere har funnet? - Det er fra fremre del på bilen, sier Handegard. Ambulanse, politi og brannvesen rykket raskt ut på stedet etter at de vi fikk melding om påkjørselen, ifølge politiet. Politiet ber om at tipsere ringer politiet på telefonnummer 02800. - Det jobbes for fullt med saken utover natten, sier Handegard til VG.Ifølge Adressaavisa anser politiet bilder fra Statoil-stasjonen på Klett som interessante. - De har hentet ut opptakene. Vi har ikke sett på dem, selv sier ledelsen ved Statoil-stasjonen til VG. Politiet tror påkjørselen skjedde et sted mellom klokken 19 og 20 torsdag kveld. Christian Wick bor rett i nærheten. Han hørte et smell og så en bil som slakket ned før han kjørte videre rundt klokken 19.50. Det var personer som bor i området som fant mannen, og som varslet politiet. Mannen lå på et jorde like ved veien, mellom 500 meter og én kilomter bortenfor Nypvang skole, i retning Byneset, skriver adressa.no. Fotgjengeren ble 68 år gammel og var bosatt i nærheten av der påkjørselen skjedde. De pårørende er varslet. Fylkesvei 707 er stengt ved ulykkesstedet. Utover morgenkvisten vil saken bli overført til Heimdal politistasjon. Påtroppende operasjonsleder Solfrid Lengdheim i Sør-Trøndelag politidistrikt opplyser til VG at de har fått inn flere tips i løpet av natten og at etterforskningen vil pågå utover dagen. Hun avviser overfor VG at de har pågrepet noen i saken. VG følger saken utover dagen.
Her jobbes det for å sikre spor etter at mann ble påkjørt og drept torsdag kveld.